Plaanikohaselt peaks Mai keskpaigas avatama Kännu Kuke kvartalis aadressil E. Vilde tee 75a Mustamäe turg. Esialgu avatakse Kännu Kuke kvartalis ainult väliturg, kus tänavu saab kaubelda kuni oktoobri lõpuni. Mustamäe turule on kavandatud ehitada ka liha- ja kalamaja ning juur- ja puuviljahoone, kuid seoses detailplaneeringu menetlemisega nende rajamine viibib.    Praeguseks on juba valmis ehitatud reovee-, sadevee- ja joogiveetrassid ning paigaldatud vajalikud  side- ja elektriliinid. Kaks nädalat tagasi sõlmiti leping Marble OÜ-ga teede ja katete ehitamiseks ning haljastuse rajamiseks, nende töödega minnakse edasi vastavalt ilmastikuoludele.    Mustamäe turu detailplaneeringu eskiisile küsitakse teisipäeval nõusolekut ka linnaosa halduskogult - ülevalpool olevale pildile klikkides saab laiali saadetud eskiisiga ka lähemalt tutvuda. Seletuskirja kahjuks halduskogu liikmetele tänaseni saadetud ei ole.    Endiselt, kui kellelgi on arvamusi,  seisukohti, küsimusi, muresid, siis kirjutage, helistage või jätke allapoole kommentaar - kui võimalik ja vajalik, siis üritan küsida ja vastuseid vahendada. Kõik huvilised on muidugi teretulnud ka halduskogu koosolekule, mis toimub 29. märtsil kell 2011 kell 16:00 Mustamäe Linnaosa Valitsuse I korruse nõupidamiste saalis (A.H.Tammsaare tee 135).